
I. INTRODUCERE 
Finanţarea partidelor politice şi campaniilor electorale reprezintă o componentă importantă a activităţii partidelor politice, de care depinde realizarea scopurilor acestora. În lipsa finanţării, partidele politice nu pot exista şi activa, campaniile electorale nu se pot desfăşura, iar în lipsa partidelor politice pluralismul politic şi democraţia sunt inexistente. Reglementarea şi asigurarea finanţării partidelor politice şi campaniilor electorale sunt necesare pentru asigurarea democraţiei, iar finanţarea politică este necesară pentru funcţionarea acesteia.

Modelele de finanţare politică au în vedere implicarea statului şi modalitatea de definire a partidelor politice. În acest sens se poate distinge între:

- sistemele în care statul a preluat toate cheltuielile pe care le implică funcţionarea partidelor politice; acestea sunt formaţiuni oficial recunoscute, care contribuie la „piaţa democratică” permanentă a statului; ca atare, statul trebuie se preia finanţarea existenţei acestora;
 - finanţare politică în care statul are rolul de realizare a echilibrului între sursele de finanţare ale unui partid;
- finanţare politică cu foarte puţine surse publice de finanţare, în care statul are rolul de a monitoriza veniturile şi cheltuielile partidelor politice
.

Finanţarea publică - directă şi/sau indirectă - furnizează partidelor politice fonduri suficiente pentru a-şi desfăşura activitatea, limitează influenţele private nepotrivite şi asigură egalitate de şanse tuturor partidelor politice. Desigur, finanţarea publică a partidelor politice reprezintă un factor de stabilitate, dar, în acelaşi timp, nu trebuie să conducă la dependenţa partidelor politice faţă de stat. Pentru ca mijloacele financiare electorale să nu cadă sub influenţa grupurilor de presiune şi apetitul pentru bani să nu deschidă drumul finanţărilor oculte, statul intervine, prin elaborarea unor reglementări corespunzătoare, care vizează:

· finanţarea guvernamentală şi, respectiv, limitarea cheltuielilor electorale;

· finanţarea neguvernamentală şi limitarea donaţiilor şi contribuţiilor;

· interzicerea anumitor categorii de contribuţii şi donatori;

· interzicerea efectuării unor tipuri de cheltuieli;

· instituirea de sancţiuni corespunzătoare, proporţionale cu gravitatea actelor şi faptelor comise.
Pentru a fi eficientă, finanţarea privată trebuie plafonată, deductibilă fiscal şi supusă unei transparenţe totale.

Pentru prevenirea şi împiedicarea apariţiei unor potenţiale acte de corupţie, reglementarea finanţării politice trebuie să ia în consideraţie toate aspectele fluxului financiar, începând de la colectarea banilor şi până la publicarea cheltuielilor efectuate.

În esenţă, eficienţa unei politici publice în domeniul finanţării partidelor politice se asigură prin:


- publicarea veniturilor şi a cheltuielilor partidelor politice;


- verificarea de către instituţiile publice de control a rapoartelor financiar-contabile ale partidelor;


- înfiinţarea unor instituţii publice abilitate să monitorizeze conturile partidelor politice;


- instituirea de sancţiuni corespunzătoare pentru încălcarea dispoziţiilor legale în materie.

În ceea ce priveşte problema naturii fondurilor susceptibile a fi acordate partidelor, numeroase state interzic imperativ finanţarea partidelor politice de către entităţi străine sau interzic primirea de contribuţii financiare sau materiale de provenienţă străină, fie că est vorba de un stat,  partid politic străin sau persoană fizică sau morală străină
. 

II.  LINIILE DIRECTOARE ŞI RAPORTUL ASUPRA FINANŢĂRII PARTIDELOR POLITICE, ADOPTAT DE CĂTRE COMISIA DE LA VENEŢIA, ÎN REUNIUNEA PLENARĂ DIN 9-10 MARTIE 2001

Comisia de la Veneţia, angajată în promovarea principiilor fundamentale ale democraţiei, statului de drept şi protecţiei drepturilor omului şi în contextul îmbunătăţirii securităţii democratice în toate statele, a adoptat următoarele linii directoare:

1. In înţelesul acestor linii directoare, un partid politic reprezintă o asociaţie de persoane a cărei constituire are ca scop, printre altele, participarea la gestiunea problemelor publice prin prezentarea de candidaţi la alegeri libere şi democratice.

2. Astfel definite, partidele politice pot căuta şi pot primi fonduri publice sau private.

A. Finanţarea regulată

A.1. Finanţarea publică
Aceasta trebuie să vizeze toate partidele reprezentate în Parlament. In scopul asigurării egalităţii şanselor pentru diferitele forţe politice, finanţarea publică ar putea fi extinsă şi la formaţiuni politice care reprezintă o parte semnificativă a electoratului şi care prezintă candidaţi la alegeri. Periodic, pe baza unor criterii obiective, legiuitorul poate stabili modalitatea de finanţare.

Pentru operaţiuni strict legate de activitatea politică a partidelor se pot acorda anumite facilităţi fiscale.

Excepţiile fiscale pot fi acordate pentru operaţiuni strict legate de activitatea partidelor politice. Finanţarea partidelor politice din fonduri publice trebuie condiţionată de un control realizat de către organismele specifice (Curtea de Conturi). Statul favorizează o politică de transparenţă financiară a partidelor politice beneficiare ale unei finanţări publice. 

-  finanţarea directă 

Finanţarea partidelor politice

În practică, sunt utilizate două sisteme de finanţare, adesea combinate: alocarea unei sume forfetare şi alocarea unei sume proporţionale cu performanţa electorală (numărul voturilor obţinute în cadrul alegerilor). 

Modalităţile de finanţare stabilite în funcţie rezultatele electorale se bazează fie pe numărul de voturi, fie pe numărul de mandate parlamentare obţinute.

Finanţarea unor activităţi specifice

Finanţarea activităţilor specifice vizează: 

- sprijinul financiar acordat publicaţiilor aflate în administrarea partidelor;

- subvenţiile pentru emisiunile radio-TV şi/sau atribuirea de timpi de antenă, cu îndeplinirea anumitor condiţii prevăzute de lege; 

- subvenţii acordate institutelor de cercetare politică 

· finanţarea indirectă
Facilităţile fiscale

Facilităţile fiscale acordate pentru donaţiile/contribuţiile făcute partidelor politice în scopul încurajării finanţării private prin renunţarea la creşterea veniturilor statului constituie un mod de finanţare indirectă a partidelor politice. 

- finanţarea internă

Cotizaţiile membrilor

Cotizaţiile membrilor reprezintă sursa cea mai democratică şi mai transparentă de susţinere financiară a unui partid. Instituirea acestora garantează membrilor de partid posibilitatea exercitării anumitor influenţe asupra politicii oficiale a partidului şi de prevenire a apariţiei presiunilor externe din partea unor persoane/grupuri de interese donatoare de fonduri substanţiale.

Valoarea cotizaţiilor este stabilită de către partide în funcţie de rolul şi importanţa acestora în mecanismul de funcţionare al partidului. În general, legea nu limitează posibilitatea partidelor politice de a institui cotizaţii, în unele cazuri acest aspect fiind prevăzut în mod expres. 

Cotizaţiile parlamentarilor  („taxele de partid”)

În mod frecvent, cotizaţiile parlamentarilor (denumite uneori „taxe de partid”, care constau în depunerea unui procent din indemnizaţia parlamentară în contul partidului pe care îl reprezintă parlamentarul)  constituie o sursă indirectă de finanţare internă a partidelor politice
. 

De regulă, sistemul este prevăzut în statutele partidelor. Contribuţiile pot fi voluntare sau obligatorii.

Beneficiile societăţilor economice şi comerciale care aparţin partidelor 

Întrucât activităţile economice tradiţionale desfăşurate de editurile, societăţile de presă şi, eventual, cinematografele aflate în proprietatea partidelor politice nu mai sunt rentabile, partidele au fost atrase de alte activităţi economice, mai profitabile. 

A.2. Finanţarea privată
Spre deosebire de finanţarea publică (mai mult sau mai puţin fixă sau dependentă de rezultatele obţinute de un partid la alegeri) şi de cotizaţiile membrilor, fondurile obţinute din donaţii depind de dinamismul partidului în domeniul financiar (concretizat îndeosebi în organizarea acţiunilor de colectare a fondurilor). Partidele politice pot primi sprijin financiar privat, cu excepţia celui venit din partea unor entităţi, instituţii sau întreprinderi străine
. Această interdicţie nu poate împiedica sprijinul financiar din partea conaţionalilor aflaţi în străinătate. 
Pot fi avute în vedere şi alte limitări, constând, în principal, în:

a. plafonarea fiecărei contribuţii;
b. interzicerea contribuţiilor făcute de întreprinderi industriale sau comerciale, precum şi de organizaţii religioase; 

c. controlul efectuat de către organismele publice specializate în materia contribuţiilor făcute de membrii partidelor care doresc să participe la alegeri
. 

Transparenţa finanţării private a fiecărui partid treabuie să fie garantată. În acest scop, partidele trebuie să fie în măsură să publice în fiecare an rapoartele de conturi ale anului precedent, care să cuprindă listele de donaţii; fac excepţie sumele provenite din cotizaţii. Donarea unei sume mai mari decât limita fixată de către legislator trebuie să fie înregistrată în registrele publice. 
B. Campaniile electorale

In scopul asigurării egalităţii de şansă pentru diferitele forţe politice, cheltuielile ocazionate de campaniile electorate trebuie limitate la un anumit plafon, corespunzător situaţiei din fiecare ţară, care să fie stabilit în funcţie de numărul alegătorilor.

Puterea publică trebuie să contribuie la cheltuielile electorale printr-o subvenţie egală cu un anumit procent din plafon sau proporţional cu numărul de voturi obţinute. Această contribuţie poate fi refuzată partidului care nu a obţinut un anumit număr de voturi.
Pentru susţinerea cheltuielilor electorale, sunt permise contribuţii private, fără ca totalul lor să depăşească plafonul menţionat. In orice caz, trebuie interzise contribuţiile statelor sau ale întreprinderilor străine. Această interdicţie nu trebuie să împiedice acordarea de sprijin financiar de către cetăţenii unei ţări aflaţi în străinătate.

Se pot lua în considerare şi alte limitări. Ele pot consta, îndeosebi, în interzicerea contribuţiilor făcute de întreprinderi care desfăşoară o activitate industrială sau comercială sau de organizaţii religioase.

După desfăşurarea scrutinului, conturile campaniei electorale trebuie prezentate, într-un termen rezonabil, organismului însărcinat cu supravegherea desfăşurării alegerilor (comisiei electorale, de exemplu). Transparenţa cheltuielilor electorale trebuie asigurată prin publicarea conturilor de campanie.

C. Transparenţă, control şi sancţiuni

Transparenţa presupune respectarea regulilor referitoare la publicarea conturilor partidelor politice, la efectuarea controlului activităţii financiare a partidelor de către organisme independente, precum şi la aplicarea de sancţiuni specifice în cazul nerespectării acestor obligaţii sau a unor tentative de fraudă. 

Pentru a fi cu adevărat eficiente, este necesar ca aceste reguli să fie aplicate unui spectru larg de organizaţii şi activităţi politice:

- organizaţii naţionale şi locale de partid; grupuri de interes/grupuri de presiune;

- alegeri legislative, europene, locale şi referendumuri, precum şi forme semnificative ale campaniei interne a partidului având drept scop selectarea candidaţilor;

- campanii pentru candidaţi individuali la funcţii publice;

- colectarea de fonduri politice pentru politicieni.

Obligaţii generale

Obligaţia publicării rapoartelor financiare

Publicarea donaţiilor şi a identităţii donatorilor - în ce priveşte publicarea donaţiilor şi a numelor donatorilor, problema care se pune este aceea a cunoaşterii pragului dincolo de care valoarea donaţiilor şi identitatea donatorilor trebuie făcute publice.

Proporţional cu gravitatea infracţiunii, orice iregularitate în finanţarea partidelor  partidelor politice conduce la sancţiuni care pot consta în pierderea, integrală sau parţială, a finanţării publice pentru anul următor. De asemenea, conduce la sancţiuni pentru partide sau candidaţi care pot merge de la pierderea sau obligaţia de a rambursa, parţial sau integral, subvenţia publică, plata unei amenzi sau a unei sancţiuni financiare sau anularea alegerilor
.

Controlul şi sancţionarea trebuie să fie asigurate de către judecătorul electoral, conform legislaţiei în vigoare.

III. LINII DIRECTOARE CU PRIVIRE LA PARTIDELE POLITICE, ADOPTATE DE CĂTRE COMISIA DE LA VENEŢIA ÎN SESIUNEA DIN 15-1 OCTOMBRIE 2010

A. Reglementări privind finanţarea partidelor politice şi a campaniilor electorale

A.a. Limitele cheltuielilor

Reglementarea finanţării partidelor politice şi a campaniilor electorale este necesară în scopul asigurării procesului democratic şi, după caz, în scopul stabilirii limitelor cheltuielilor. După cum preciza Comisia ONU pentru Drepturile Omului, în Comentariul no.25, “limitele rezonabile privind cheltuielile în campaniile electorale pot fi justificate acolo unde este necesar să se demonstreze că votul liber al cetăţenilor nu este viciat sau că procesul electoral nu este distorsionat de cheltuieli disproporţionate în numele unui candidat sau al unui partid. Rezultatele alegerilor ar trebui să fie respectate și implementate. Una dintre componentele-cheie ale unui astfel de cadru legal este cerința pentru transparență. Toate sistemele de alocare financiară și raportare, atât în timpul cât și în afara perioadei oficiale de campanie, ar trebui să fie concepute pentru a asigura transparență, în concordanță cu principiile Convenției ONU împotriva corupției și Recomandările Consiliului Europei”.

Transparența finanţării partidelor şi campaniilor electorale este importantă în sensul protejării drepturilor alegătorilor, precum și în prevenirea corupției. Transparența este, de asemenea, importantă, deoarece publicul are dreptul de a primi informații relevante și de a fi informat. Alegătorii trebuie să aibă informații relevante cu privire la sprijinul financiar primit de partidele politice, în scopul de a putea trage la răspundere partidele.

Limite rezonabile privind cheltuielile de campanie ar putea fi justificate în cazul în  este necesar să se garanteze că libertatea votului alegătorilor nu este subminată ori procesul democratic nu este distorsionat de cheltuieli disproporționate în numele unui candidat sau partid politic.

Un stat poate stabili o limită maximă rezonabilă a cheltuielilor partidelor în alegeri, în scopul de a asigura egalitatea între candidați. Cu toate acestea, scopul legitim al unor astfel de restricții trebuie să fie echilibrat cu necesitatea la fel de legitimă de a proteja şi alte drepturi, cum ar fi dreptul de liberă asociere și dreptul la liberă exprimare. Acest lucru presupune ca limitele de cheltuielilor să fie stabilite cu grijă, astfel încât acestea să nu fie prea împovărătoare. Limita maximă a cheltuielilor constă, de obicei, într-o sumă, absolută sau relativă, determinată de factori precum votul populației într-o anumită circumscripție și costurile pentru materialele şi serviciile de campanie. Comitetul de Miniștri al Consiliului Europei a sprijinit acestă din urmă opțiune, cu limite maxime de cheltuieli, indiferent de sistem, determinate în raport cu votul alegătorilor. Indiferent de sistemul adoptat, aceste limite ar trebui să fie clar definite în lege.

În plus, autoritatea de stat împuternicită cu elaborarea și revizuirea acestor limite, ar trebui să aibă în mod clar definit în legislație domeniul său de aplicare. Limitele ar trebui să fie realiste pentru a se asigura că toate partidele au posibilitatea de a desfăşura o campanie eficientă, recunoscând astfel cheltuielile mari ale campaniilor electorale moderne. Cel mai bine ar fi ca aceste limite să fie concepute împotriva inflației. Acest lucru presupune ca normele de reglementare a acestor limite să se bazeze pe o formă de indexare mai degrabă decât pe sume absolute.

A.b. Cerinţe de raportare a finanţării campaniilor

Statele ar trebui să solicite partidelor politice să țină evidența tuturor contribuţiilor, directe și în natură, primite de partide sau candidaţi în perioada electorală. Aceste evidenţe ar trebui să fie disponibile publicului şi în concordanţă cu limitele pre-determinate de cheltuieli.

Partidele ar trebui să fie, de asemenea, obligate să depună informațiile de bază, la începutul campaniei, la autoritatea respectivă (în general un organism electoral sau o autoritatea de reglementare prestabilit). Aceste informații ar trebui să includă contul bancar al partidului și datele persoanelor responsabile pentru finanțele partidului.

Rapoartele privind finanțarea campaniei electorale ar trebui să fie transmise autorităților corespunzătoare în cel mult 30 de zile de la alegeri. Ar fi necesare astfel de rapoarte nu numai pentru partide, ci şi pentru candidații independenți și listele de candidați. Legea ar trebui să definească formatul rapoartelor, astfel ca partidele să furnizeze rapoarte standard, care să conţină toate categoriile de informații necesare, astfel încât rapoartele să poată fi comparate. În efortul de a sprijini transparența, aceasta este o bună practică ca aceste rapoarte financiare să fie realizate în timp util și la dispoziția publicului pe internet.

A.c. Cerințe privind raportarea finanţării politice

Articolul 7 (3) din Convenția ONU împotriva corupției (UNCAC) obligă statele semnatare să facă eforturi de bună credință pentru a îmbunătăți transparența în procesul electoral și în finanțarea partidelor politice. Raportarea finanțării politice este instrumentul de politică principal pentru atingerea unei astfel de transparențe. În timp ce alte forme de reglementare sunt disponibile pentru a controla rolul banilor în procesul politic (cum ar fi limitele de cheltuieli, interdicțiile impuse anumitor forme de venit, acordarea de fonduri publice), este necesară prezentarea unei raportări eficiente pentru ca alte reglementări să fie puse în aplicare în mod eficient.

Partidele politice ar trebui să fie obligate să prezinte rapoarte de informare la autoritatea adecvată de reglementare, cel puțin o dată pe an, chiar și în perioada de non-campanie. Aceste rapoarte ar trebui să prezinte toate contribuțiile primite, precum şi explicația tuturor cheltuielilor. Deşi transparența poate fi mărită prin cerinţa de a raporta identitatea donatorilor, legislația ar trebui să echilibreze o astfel de cerință cu considerentele de intimitate și de protecție împotriva intimidării. Toate rapoartele de informare ar trebui să aibă o bază consolidată care să includă toate nivelurile de activitate ale partidului.

Rapoartele ar trebui să facă o distincție clară între venituri și cheltuieli. În plus, ar trebui să includă încadrarea donațiilor în categorii standardizate, astfel cum sunt definite în domeniu. Natura și valoarea tuturor donațiilor primite de un partid politic trebuie să poată fi identificate în rapoartele financiare.

Rapoartele ar trebui să includă (acolo unde este cazul), atât finanțele generale ale partidului cât și finanțele din campania electorală. Rapoartele trebuie să deosebească în mod clar cheltuielile care au fost folosite în beneficiul partidului de cele care au fost făcute pentru un candidat individual.

Un partid ar putea încerca să evite cerințele de finanțare din campanie prin efectuarea de activități în timpul unei perioade "pre-electorale" sau prin folosirea unor persoane („terţi”) pentru a rula fondurile sau serviciile. Pentru a limita acest abuz, trebuie elaborate sisteme puternice de raportare financiară. Legislația ar trebui să ofere orientări clare cu privire la activitățile care nu sunt permise în timpul campaniei pre-electorale, iar veniturile și cheltuielile utilizate pentru astfel de activități în această perioadă ar trebui să fie supuse unor sancțiuni şi revizuiri corespunzătoare. Legislația ar trebui să indice în mod clar care fonduri ale partidelor politice pot fi eliberate în perioada pre-electorală și limitările privind utilizarea lor de către terți care nu sunt asociaţi în mod direct cu partidul.

Transparența în raportare, care este o bună practică acceptată, necesită publicarea periodică a rapoartelor financiare ale partidelor. Îndeplinirea acestei cerințe necesită ca rapoartele să conțină detalii suficiente pentru a fi utile și ușor de înțeles pentru publicul larg. În timp ce publicarea rapoartelor financiare este esențială pentru stabilirea încrederii publicului în funcțiile unui partid, cerințele de raportare trebuie să găsească un echilibru între informarea necesară și protecţia confidențialităţii donatorilor.

B. Utilizarea resurselor de stat
Normele internaţionale condamnă universal folosirea abuzivă a resurselor de stat. Candidaţii şi partidele nu trebuie să folosească resursele statului (ex: materiale, contracte de muncă, mijloace de transport, angajaţi) în propriul avantaj. În acest sens, paragraful 5.4 al documentului OSCE de la Copenhaga stipulează că statele membre (OSCE) trebuie că menţină o linie clară de demarcaţie între stat şi partidele politice; respectiv, partidelor politice nu le este permis să fuzioneze cu statul (pentru satisfacerea intereselor proprii).

Pentru eficientizarea utilizării resurselor de stat, legislaţia naţională trebuie să definescă în mod clar ceea ce este considerat abuz al resurselor de stat. De exemplu, în timp ce decidenţii (în exercitarea mandatului) au acces gratuit la serviciile poştale pentru comunicarea documentelor oficiale de guvernare, diseminarea materialelor specifice propagandei de partid sau platformele candidaţilor prin intermediul aceloraşi mijloace reprezintă o utilizare abuzivă a resurselor de stat. Legislaţia are rolul de a corecta aceste abuzuri. 

Abuzul resurselor de stat poate include manipularea sau intimidare angajaţilor publici; ex: obligarea angajaţilor publici să participle la manifestaţii/ întâlniri proguvernamentale (de susţinere a puterii).  Aceste practici trebuie interzise prin lege. 

Partidele politice nu pot pretinde angajaţilor publici (funcţionarilor) plata cotizaţiilor de partid. Această practică trebuie interzisă prin lege, constituind un abuz al resurselor statului.

C. Autoritatea de reglementare

Conform recomandării din 2003(4) a Consiliului Europei (Comitetul de Miniştrii): “statele trebuie să asigure monitorizarea independentă a finanţării partidelor politice şi campaniilor electorale”. Monitorizarea independentă se referă la supervizarea conturilor partidelor politice şi a cheltuielilor efectuate în cadrul campaniilor electorale precum şi a prezentării şi publicării acestora. 

Monitorizarea poate fi efectuată de diferite organisme, în acestă categorie putând fi inclus un organism competent de supervizare sau autorităţiile statului care asigură controlul financiar. Legislaţia naţională trebuie să ia măsuri eficiente în sensul asigurării independenţei şi imparţialităţii organismului care va asigura monitorizarea şi verificarea rapoartelor financiare ale partidelor, ferindu-l de presiunile politice. Asigurarea caracterului independent al organismului este fundamentală pentru buna funcţionare a acestuia, trebuind stipulată în cadrul legislaţiei. În special, este recomandat ca procedurile de numire/selecţie a membrilor în cadrul organismelor de monitorizare/verificare a rapoartelor financiare ale partidelor să fie făcute cu grijă astfel încât să fie evitate orice forme de influenţă politică asupra acestora.

Legislația trebuie să definească procedura de numire a membrilor organismului de reglementare, să delimiteze clar competențele și activitățile lor, să precizeze tipurile și domeniul de aplicare a încălcărilor legislaţiei şi modalitatea de sancţionare și să specifice mijloacele de recurs împotriva deciziilor organismului de reglementare.

Organismul/ autoritatea de reglementare ar trebui să aibă competența de a monitoriza conturile și să efectueze auditul rapoartelor financiare prezentate de către partide și candidați. Procesul de efectuare a auditărilor trebuie prevăzut în legislație, precum şi procesul de selectare a rapoartelor financiare ale partidelor care vor fi supuse controlului.

D. Sancţiuni

Nereguli în raportarea financiară, non-conformitatea cu reglementările de raportare financiară sau utilizarea necorespunzătoare a fondurilor publice ar trebui să conducă la pierderea totală sau parţială a fondurilor destinate partidului. Alte sancțiuni pot include plata unor amenzi administrative de către partid. Comitetul de Miniştrii al Consiliului Europei specifică faptul că partidele politice trebuie supuse măsurilor de sancţionare eficiente şi direct proporţionale cu gravitatea încălcării legislaţiei specifice finanţării partidelor politice. 

În cazul sancţiunilor trebuie să se ţină cont de principiul proporţionalităţii, respectiv de suma de bani implicată, dacă au existat încercări de a ascunde încălcarea legii și dacă există un precedent în încălcarea legii.

În timp ce sancțiunile penale sunt rezervate încălcărilor grave ale legii care subminează integritatea publică, în cazul încălcării legislaţiei referitoare la finanţarea partidelor politice trebui să existe o serie de sancțiuni administrative privind achiziționarea necorespunzătoare de bunuri sau utilizarea necorespunzătoare de fonduri de către partidele politice.

� „25+2 modele electorale. Finanţarea partidelor politice în Europa”, Asociaţia Pro Democraţia, Bucureşti, 2008, p.14


� Cu privire la interdicţia finanţării externe, Comisia de la Veneţia a dat, în anul 2006, un aviz, în care se menţionează să « fiecare caz de interzicere a finanţării din surse externe trebuie tratat individual, funcţie de sistemul politic al ţării în cauză, de constituţie/principii constituţionale, de sistemul general de finanţare al partidelor politice”, cu respectarea textelor şi normelor juridice internaţionale, ca de exemplu Convenţia europeană a drepturilor omului - http://www.venice.coe.int/webforms/documents/?pdf=CDL-AD(2006)014-f


� http://www.venice.coe.int/webforms/documents/?pdf=CDL-INF(2001)008-f


� În Germania, practica a provocat intense dezbateri asupra compatibilităţii acestui mod de finanţare cu principiile constituţionale ale mandatului liber şi asigurării independenţei parlamentarilor prin alocarea unei indemnizaţii echitabile. În condiţiile în care deputaţii virează o sumă importantă din indemnizaţia parlamentară în contul partidului din care fac parte, se pot trage următoarele două concluzii: fie independenţa lor nu există, fie suma care li se atribuie este cu mult mai ridicată decât cea necesară. 


� Încă din 1995, pe fondul intensificării scandalurilor publice legate de finanţarea politică, Franţa a interzis donaţiile făcute de companiile din mediul privat şi din sectorul public. Sunt de asemenea interzise orice contribuţii care provin dintr-un stat străin. 


� În general, se consideră că existenţa dispoziţiilor de interzicere a donaţiilor anonime este rezonabilă, cu condiţia ca acestea să nu genereze probleme administrative disproporţionate, obligând partidele să refuze donaţii anonime cu valoare mică. 





� Reglementările referitoare la sancţiunile pentru partidele care încalcă normele legale, au fost adoptate la propunerea deputatului român Valeriu Stoica Stoica a declarat că Subcomisia pentru instituţii democratice din cadrul Comisiei de la Veneţia a discutat problema finanţării partidelor, proiectul iniţiat de el privind finanţarea partidelor servind drept material documentar. Liderul liberal a adăugat că le-a mai propus juriştilor europeni şi instituirea unui echilibru în ceea ce priveste finanţarea de la buget a partidelor, precum şi reglementarea diferenţiată, în funcţie de specificul fiecărei ţări, a problemei finanţării formaţiunilor politice.





� http://www.venice.coe.int/webforms/documents/?pdf=CDL-AD(2010)024-e

